## Odluka Ustavnog suda Republike Hrvatske broj: U-III-2768/2005 od 5. lipnja 2008.

### NN 72/2008 (23.6.2008.), Odluka Ustavnog suda Republike Hrvatske broj: U-III-2768/2005 od 5. lipnja 2008.

# USTAVNI SUD REPUBLIKE HRVATSKE

**2418**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjednica Vijeća, te suci Snježana
Bagić, Slavica Banić, Mario Jelušić, Ivan Matija i Duška Šarin, članovi Vijeća,
u postupku koji je ustavnom tužbom pokrenuo R. W. iz Z., kojeg zastupa L. D.,
odvjetnica u R., na sjednici održanoj 5. lipnja 2008. godine, jednoglasno je
donio

## ODLUKU

I. Ustavna tužba se usvaja.
II. Ukida se presuda Visokog trgovačkog sud Republike Hrvatske broj: PŽ-922/03-3
od 1. veljače 2005., te se predmet vraća Visokom trgovačkom sudu Republike
Hrvatske na ponovni postupak.
III. Ova odluka objavit će se u »Narodnim novinama«.

```
Obrazloženje
```

1. Ustavna tužba podnesena je protiv presude Visokog trgovačkog suda Republike
Hrvatske (u daljnjem tekstu: Visoki trgovački sud) broj: Pž-922/03-3 od 1.
veljače 2005., kojom je preinačena presuda Trgovačkog suda u Rijeci broj:
P-1131/02-22 od 13. prosinca 2002. godine, na način da je odbijen tužbeni
zahtjev podnositelja.
Prvostupanjskom presudom usvojen je tužbeni zahtjev kojim je podnositelj
(tužitelj u parnici) tražio isplatu iznosa od 20.817,93 kuna s pripadajućim
zakonskim zateznim kamatama od tuženika »B. P.« d.d. P., na ime rada u nadzornom
odboru društva u utuženom razdoblju.
2. Podnositelj smatra da su mu osporenim presudama sudova povrijeđena ustavna
prava zajamčena člancima 14. stavkom 2. i 26. Ustava Republike Hrvatske, te
odredba članka 117. stavka 3. Ustava, koje povrede se svode na tvrdnje o
pogrešnoj primjeni materijalnog prava.
U bitnome ističe da ima pravo na naknadu za rad u nadzornom odboru, te da je
osporenom presudom, kojom je odbijen njegov tužbeni zahtjev za isplatu naknade,
doveden u nejednak položaj u odnosu na drugog člana istog nadzornog odbora kojem
je, u pravomoćno okončanom sudskom postupku, priznato pravo na naknadu. Pri tome
ukazuje na presudu broj: Pž-917/03-2 Visokog trgovačkog suda, kojom je o istoj
činjeničnoj i pravnoj stvari navedeni sud zauzeo drugačije pravno stajalište.
Slijedom navedenog, podnositelj predlaže ustavnu tužbu usvojiti, ukinuti
osporenu presudu i predmet vratiti Visokom trgovačkom sudu na ponovni postupak.

*Ustavna tužba je osnovana.*

3. U postupku pokrenutom ustavnom tužbom, na temelju odredbe članka 62. stavka
1. Ustavnog zakona o Ustavnom sudu Republike Hrvatske (»Narodne novine« broj
99/99., 29/02. i 49/02.-pročišćeni tekst, u daljnjem tekstu: Ustavni zakon),
Ustavni sud, u granicama zahtjeva istaknutog u ustavnoj tužbi, utvrđuje je li u
postupku odlučivanja o pravima i obvezama ili o sumnji ili optužbi zbog
kažnjivog djela povrijeđeno podnositelju ustavno pravo, pri čemu se, u pravilu,
ne upušta u pitanje jesu li sudovi pravilno i potpuno utvrdili činjenično stanje
i ocijenili dokaze. Za Ustavni sud relevantne su samo one činjenice od čijeg
postojanja ovisi ocjena o povredi ustavnog prava.
4. U parničnom postupku, koji je prethodio ustavnosudskom postupku,
prvostupanjski sud je utvrdio da je podnositelj bio član nadzornog odbora
društva tuženika, da je na Skupštini održanoj 15. prosinca 1995. određena
naknada za rad članovima nadzornog odbora u iznosu od 500,00 DEM mjesečno koja
je od tada redovito isplaćivana podnositelju osim u utuženom razdoblju (1.
veljače 1998. do 1. siječnja 1999., te ožujak i travanj 1999.). Nakon provedenog
dokaznog postupka, sud je na temelju odredbi članka 269. Zakona o trgovačkim
društvima (»Narodne novine« broj 111/93., 34/99., 121/99. i 118/03., u daljnjem
tekstu: ZTD) i članka 44. Statuta društva, ocijenio da je djelomičnim
ispunjenjem obveze (plaćanjem nagrade u utuženom razdoblju drugom članu
nadzornog odbora), tuženik i za utuženo razdoblje priznao osnovu potraživanja.
Stoga je prvostupanjski sud usvojio tužbeni zahtjev podnositelja.
Drugostupanjski sud je usvojio žalbu tuženika te preinačio prvostupanjsku odluku
odbivši tužbeni zahtjev podnositelja.
Pri tome, drugostupanjski sud je ocijenio da pravna osnova za isplatu naknade za
rad podnositelju, kao članu nadzornog odbora, za utuženo razdoblje ne postoji
jer nije donesena nova odluka skupštine za sporno razdoblje, a prema odredbi
članka 44. Statuta »nagrada za rad u Nadzornom odboru utvrđuje se u određenom
iznosu mjesečne naknade koji se određuje svake godine odlukom Glavne skupštine«.
Također, drugostupanjski sud je zaključio da činjenica da je tuženik unatoč
pomanjkanju odluke skupštine o visini nagrade ipak isplaćivao nagrade članovima
nadzornog odbora, i na taj način konkludentnim radnjama iskazao volju i
priznanje osnove potraživanja, ne može predstavljati pravnu osnovu za isplatu
naknade za period u kojem odluka sukladno odredbi članka 44. Statuta društva
nije ni donesena.
5. Mjerodavnim člankom 269. Zakona o trgovačkim društvima propisano je, između
ostalog, da se članovima nadzornog odbora može za njihov rad isplatiti naknada,
koja se određuje statutom društva, a može je odobriti i glavna skupština
društva.
Članak 44. Statuta društva u stavku 2. propisuje da članovima Nadzornog odbora
pripada nagrada za rad u Nadzornom odboru, koja se utvrđuje u određenom iznosu
mjesečne nakade koji se određuje svake godine odlukom Glavne skupštine.
6. Polazeći od navoda ustavne tužbe, u ovom ustavnosudskom predmetu, Ustavni sud
je usporedio predmet broj: Pž-917/03-2 sa predmetom podnositelja, Ustavni sud je
ocijenio da se radi o predmetu identične činjenične i pravne naravi (drugom
članu nadzornog odbora istog trgovačkog društva priznato je pravo na isplatu
naknade za rad u nadzornom odboru za isto sporno razdoblje kao i podnositelju),
u kojem je Visoki trgovački sud zauzimajući pravno stajalište u vezi primjene
članka 269. ZTD-a, u konkretnom slučaju, ocijenio »da se u slučaju nedostatka
jasnih odluka o isplati nagrade članu nadzornog odbora primjenjuju odredbe ZTD-a
o nagradi za rad članova uprave trgovačkog društva, kojima se nagrada isplaćuje
redovno svaki mjesec«.
Uzimajući u obzir navedeno, Ustavni sud ocjenjuje da Visoki trgovački sud u
obrazloženju osporene presude (u predmetu podnositelja) nije naveo valjane
razloge zbog kojih je zauzeo drugačije pravno stajalište (o isplati naknade za
rad u nadzornom odboru na temelju članka 269. ZTD-a i odredbe članka 44. Statuta
društva) kojim je podnositelj doveden u nepovoljniji položaj u odnosu na drugog
člana nadzornog odbora istog trgovačkog društva (kojem je o istoj pravnoj stvari
u drugom predmetu broj: Pž-917/03-2 odlučeno na drugačiji način). Ustavni sud
ocjenjuje da je u konkretnom slučaju, stavljanjem podnositelja u neravnopravan
položaj u istoj činjeničnoj i pravnoj situaciji, podnositelju povrijeđeno
ustavno pravo propisano člankom 14. stavkom 2. Ustava.
7. Razmatrajući okolnosti konkretnog slučaja, Ustavni sud je pošao i od
stajališta da vladavina prava, kao jedna od najviših vrednota ustavnog poretka
Republike Hrvatske, između ostalog, sadrži obvezu sudova da, u slučajevima kada
tumače i primjenjuju propise, postupaju na način da jamče poštivanje ljudskih
prava i temeljnih sloboda. Ustavna prava zajamčena člankom 14. stavkom 2. Ustava
ne mogu se ostvariti ukoliko isti nadležni sud, sastavljen u vijeću koje
uključuje istog predsjednika vijeća, zauzme različita pravna stajališta u
predmetima iste činjenične i pravne naravi. Ustavni sud ocjenjuje da je takovo
postupanje sudova protivno načelu vladavine prava propisanog člankom 3. Ustava
kao najviše vrednote ustavnog poretka Republike Hrvatske i temelj za tumačenje
Ustava.
8. Utvrdivši povredu ustavnog prava na jednakost pred zakonom, ostale povrede
koje podnositelj u ustavnoj tužbi navodi Ustavni sud nije razmatrao.
9. Slijedom izloženog, a na temelju odredaba članaka 73. i 76. stavaka 1. i 2.
Ustavnog zakona, donesena je odluka kao u točkama I. i II. izreke.
10. Objava odluke (točka III. izreke) temelji se na odredbama članka 29.
Ustavnog zakona.

Broj: U-III-2768/2005
Zagreb, 5. lipnja 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 72/2008-2418
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)